Tyske turister lejer sommerhuse som aldrig før. 2021 ser ud til at blive det hidtil bedste år, når man ser på udlejning til tyske turister. Men 2022 bliver ifølge branchen endnu bedre, for lige nu ligger forudbestillingerne til næste år 11 procent over det tidligere rekordår, som var 2019. - Vi kan efter to år, hvor coronaen satte et stort præg på det hele det danske turisterhverv, se frem til en 2022-sæson, hvor tyskerne kommer i endnu større udstrækning, end vi har set nogensinde før. Vi ved, at tyskerne i mange år har været vilde med Nordjylland – og nu er det mere end nogensinde. Og det er jo fantastisk, siger Jonas Balle Pedersen, der er regionschef i sommerhusudlejnings-bureauet Sol og Strand i Blokhus. Og i branchen er det netop tyskerne, som bliver set på som attraktive gæster. - De tyske turister tager gerne nogle lidt længere ophold i vores sommerhuse i helt op til fire uger, hvilket gør, at de i ro og mag kan nyde vores attraktioner i området uden stress og jag, siger Jonas Balle Pedersen. Han fremhæver samtidig, at de tyske turister er gode gæster at have på besøg, fordi de passer godt på sommerhusene. Og det er sommerhusudlejer Sander Møller helt enig i. - Det er nok de bedste gæster for os udlejere, for de gør næsten huset mere rent end det var, da de kom, siger Sander Møller.

Opsummering:
Tyskerne booker sommerhuse i Nordjylland som aldrig før. 2022 ser ud til at blive nyt rekordår.